ศบค. เผย พบผู้ป่วยติดเชื้อโรคโควิด-19 รายใหม่เพิ่ม 3 ราย
ศบค. เผย พบผู้ป่วยติดเชื้อโรคโควิด-19 รายใหม่ในประเทศเพิ่ม 3 ราย เป็นนักศึกษาเดินทางกลับมาจากต่างประเทศ นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยสถานการณ์การแพร่ระบาดของโรคโควิด-19 ในประเทศไทยวันนี้ว่า พบผู้ป่วยยืนยันติดเชื้อรายใหม่ 3 ราย ทำให้มีจำนวนผู้ป่วยสะสมรวมทั้งสิ้น 3,028 ราย กลับบ้านแล้วเพิ่ม 1 ราย ทำให้มีจำนวนผู้ที่หายป่วยแล้วรวมทั้งสิ้น 2,856 ราย ยังคงรักษาอยู่โรงพยาบาล 116 ราย โดยวันนี้ไม่พบผู้เสียชีวิตเพิ่มเติม หรือยอดเป็น 0 ขณะที่ยอดผู้เสียชีวิตสะสมยังอยู่ที่ 56 ราย สำหรับผู้ป่วยรายใหม่ที่ตรวจพบในครั้งนี้อยู่ที่สถานที่กักกันที่รัฐจัดให้ หรือ สเตท ควอรันธีน โดยเป็นนักศึกษาเพศชายทั้ง 3 ราย ที่เดินทางมาจากต่างประเทศ แบ่งเป็น คนไทยมาจากปากีสถาน 1 ราย และคนไทยมาจากอียิปต์ 2 ราย ทั้งนี้ ปัจจัยเสี่ยงที่อาจจะทำให้ติดโรคโควิด-19 อันดับที่ 1 คือ การสัมผัสใกล้ชิดกับผู้ป่วยยืนยันรายก่อนหน้า รองลงมาคือ อาชีพเสี่ยงทำงานในสถานที่แออัด , คนไทยที่เดินทางกลับจากต่างประเทศและสถานบันเทิง เป็นต้น ส่วนสถานการณ์โรคโควิด-19 ทั่วโลก ขณะนี้มีผู้ติดเชื้อ 4,72,196 ราย มีผู้ป่วยเพิ่มขึ้น 91,840 ราย และมียอดผู้เสียชีวิตรวม 313,220 ราย โดยประเทศที่มีผู้ป่วยสะสมสูงสุดได้แก่ สหรัฐอเมริกา รองลงมาคือ สเปน รัฐเซีย อังกฤษ บราซิล และอิตาลี เป็นต้น สำหรับประเด็นที่น่าสนใจในครั้งนี้ พบจำนวนเด็กป่วยด้วยอาการผิดปกติเกี่ยวกับภูมิต้านทานที่มีความเชื่อมโยงกับโรคโควิด-19 ในยุโรป และสหรัฐอเมริกาเพิ่มขึ้น โดยพบเด็ก 5 ราย เสียชีวิตจากอาการดังกล่าว อย่างไรก็ตาม ขณะนี้องค์การอนามัยโลก หรือ WHO อยู่ระหว่างการศึกษาความเป็นไปได้ ของความเกี่ยวพันเชื่อมโยงระหว่างโควิด-19 กับโรคที่ทำให้เกิดอาการอักเสบในอวัยวะต่างๆ ที่ทำให้เด็กเสียชีวิต สำหรับสถิติมาตรการ การผ่อนปรนในประเทศ พบว่าพฤติการการป้องกันโรคฯโดยรวมลดต่ำลง ทั้งการสวมใส่หน้ากากอนามัย การล้างมือ การกินร้อนช้อนกลาง การเว้นระยะห่างทางสังคม รวมถึงการไม่ใช้มือจับหน้า จมูกปาก ดังนั้นจึงขอให้ประชาชนระมัดระวังในการป้องกันดูแลตัวเอง